Christian de Portzamparc

Christian de Portzamparc (Casablanca, Maroko, 1944ko maiatzaren 5a - ) arkitekto eta hirigile frantsesa da.

Christian de Portzamparc-ek Parisko École nationale supérieure des Beaux-Arts delakoan ikasi zuen 1962 – 1969 artean. Le Corbusier arkitektoaren krokisak ezagutu zituenean, arkitekturaren munduan murgiltzea erabaki zuen. Hala ere, Le Corbusierrek bultzatutako garai hartako arkitektura modernistatik kanpo ibili da, uste baitzuen Paris bezalako hirietan ezin zela historia eta lehenaldiarekin tabula rasa egin, ezer geratu ez balitz bezala ekin.

1994ean Pritzker Saria jaso zuen, sari hau jaso duen frantses bakarra delarik. Élizabeth de Portzamparc emazte du eta altzari sortzaile ezaguna da, senarrarekin askotan lankidetzan ibilia.

 Hiri tradizionala eta blokeen arkitektura baino haratago 

Portzamparcen ideiak argi ikusten dira haren lehen lan batean, Hautes-Formes etxebizitza sozialetan alegia (Paris). Bi dorre eraiki beharrean, 13. barrutian hain sarri agertzen direnak, kale bat eta plaza bat sortu zituen, estilo homogeneozko etxebizitzez inguratuak, baina inguruko Olympiades auzoko estandarizazio erbesteratzailea erabili gabe.

Portzamparcek "etxadi irekia" (îlot ouvert) kontzeptua bultzarazten du. Hau da, kale tradizionalaren inguruan eraikin autonomoak batzea. Ideia hau Parisko Rive Gauche edo Tobiac auzo berrian aplikatzen ari da, hiri-planaren lehiaketa irabazi baitzuen. Eraikin bakoitza arkitekto bati ematen zaio, askatasun handiarekin joko dezakeelarik, baina era berean, auzoaren batasun urbanoa lortuko duen arau zehatz batzuei jarraiki. Eraikinen garaiera mugatua da, eraikin bakoitzarena ezberdina izanik. Eraikinak kalearekin lerrokatuta daude, baina jarraitasunik gabe eraikin batetik bestera. Horrela etxadiaren barruko espaziorako ikuspegiak sortzen dira.

Bere arkitektura lanak Haussmann-en espazioen hierarkia mantentzen du espazio publiko, erdi-publiko eta pribatuen artean, blokeetako arkitektura modernoak deuseztu duena, kale multi-funtzionala baztertuz. Hala ere, ez du fatxada haussmanndar tradizionalen zorroztasuna eta uniformetasuna hartzen, baizik eta halako lirismo eta aniztasuna erabiliz.

 Lan garrantzitsuak 
 1971-1979 : Ur gordailua, Marne-la-Vallée, Paris inguruan
 1979 : Hautes-Formes etxe multzoa (209 etxe sozial), Paris
 1987 : Parisko Operaren dantza eskola, Nanterre, Paris inguruan
 1988-1992 : Bourdelle museoaren handitzea, Paris
 1989-1992 : Nexus Workd apartamentu etxeak, Fukuoka, Japonia
 1990 : Paul Riquet egoitza, Nanterre
 1991-1994 : Etxebizitzak Bercy auzoan, Paris
 1995 : Musika Hiria (eskola, auditorioa, ikasle egoitza...), Paris (Équerre d'Argent sariaren irabazle)
 1995 : Crédit Lyonnais dorrea Euralillen, Lille, Frantzia
 1999 : Biltzar Jauregiaren handitzea, Paris
 1999 : LVMH dorrea, New York, AEB
 2000 : Grasseko epaitegiak, Frantzia
 2000 : telebista estudioak eta bulegoak, Boulogne-Billancourt, Frantzia
 1996-2003 : Areoto Filarmoniko berria, Luxenburgo
 2000 : Québec-eko Liburutegi Handia, Montréal, Kanada
 2002 : Frantziako Enbaxada Berlinen
 2002 : Granite dorrea Société Générale bankuarentzat, La Défense, Paris (eraikitzen)
 2004 : Le Monde egunkariaren egoitza nagusia, Paris
 2013 : One57 etxebizitza etxeorratza.

 Kanpo estekak 

 Christian de Portzamparc agentziaren web gunea
 Christian de Portzamparc ARCHIGUIDE gunean
 Christian de Portzamparc Pritzker sariaren web gunean

Kategoria:Frantziako arkitektoak
Kategoria:Hirigileak
Kategoria:Ohorezko Legioko zaldunak
Kategoria:Etxe orratzen arkitektoak